Bulls verander agt vir SunwolvesJan Serfontein – terug in die beginspan (Foto: bulls.co.za) Agt veranderinge aan die beginspan. Hoeveel daarvan werklik rotering van die spelers is, is onseker, maar dít is wat die Bulls se afrigtingspan hoop die Pretorianers op die wenpad sal plaas Die Bulls speel Vrydag op Loftus teen die Sunwolves, wat die Cheetahs verlede naweek kwaai skrikgemaak het. Nollis Marais, afrigter van die Bulls, het nie geskroom om sy Springbokspelers wat van beserings herstel het in te span nie. Daar moet nie in alle gevalle te veel in die veranderinge gelees word nie, maar die wedstryd teen die Sunwolves sal ongetwyfeld ook ŉ vorm van bestekopname vir Marais-hulle wees. Agterlangs kry Piet van Zyl kans in die plek van Rudy Paige op skrumskakel. Van Zyl, wat drie toetse op sy kerfstok het, het in albei wedstryde vanjaar toe hy Paige vervang het, teen die Stormers en die Cheetahs, beïndruk. Page bevind hom ook nie op die bank nie, met Ivan van Zyl wat die keer die versekeringspolis is. Volgens die amptelike persverklaring word Page ‘gerus’, maar die vraag is natuurlik hoekom gerus moet word as die Pretorianers die afgelope naweek ’n loslootjie gehad het. Teen die Cheetahs het die Bullskaptein Handré Pollard, wat onlangs na sy langtermynbesering teruggekeer het, verroes gelyk. Met Van Zyl as sy skakelmaat sal Pollard hopelik die bal vinniger ontvang en sal hy ook sy stempel kan afdruk. Jan Serfontein speel ook die eerste keer vanjaar Superrugby en sal met Burger Odendaal, wat van buitesenter na binnesenter skuif, in die middelveld kombineer. Op heelagter vervang Warrick Galant die Springbok Jessie Kriel, wat afskuif bank toe. Die Pretorianers draf ook met twee nuwe flanke op die veld. Die Namibiese ramkat-kaptein Renaldo Bothma en Ruan Steenkamp neem die plekke van Jacques Potgieter en Nick de Jager. Potgieter herstel van harsingskudding, maar daar is nog bitter min van dié Potgieter gesien wat in 2012 die Springboktrui oor sy kop getrek het. Lood de Jager, wat harsingskudding teen die Stormers opgedoen het, keer terug in die plek van RG Snyman, wat afskuif bank toe. Pierre Schoeman vervang vir Lizo Gqoboko op loskopstut in wat as deel van ’n rotasiebeleidskuif gesien kan word, met Gqoboko wat van die bank af sal speel. Op haker neem die ervare Edgar Marutlulle, wat al onder meer die Lions en Goue Leeus, die Kings en Luiperds verteenwoordig het, oor by Jaco Visagie wat uit die wedstrydgroep gelaat is. Die reserwehaker op die bank is die voormalige Springbokkaptein Adriaan Strauss, wat ook van ’n besering herstel het. Die Pretorianers sal hoop dat Strauss eerder vroeër as later die spelpeil sal herwin wat hom destyds as Cheetahs-speler op die radar geplaas het. Strauss is egter ook ’n ervare speler en sy 132 verskynings in Superrugby is ’n Suid-Afrikaanse rekord. Daarby sal sy leierseienskappe goud werd wees vir ’n span wie se ondersteuners na twee neerlae ongemaklik begin rondskuif. Bulls (Superwedstryde tussen hakies) – 15. Warrick Gelant (6), 14. Travis Ismaiel (19), 13. Jan Serfontein (48), 12. Burger Odendaal (20), 11. Jamba Ulengo (12), 10. Handré Pollard (kapt. 27), 9. Piet van Zyl (70), 8. Hanro Liebenberg (10), 7. Renaldo Bothma (19), 6. Ruan Steenkamp (2), 5. Lood de Jager (41), 4. Jason Jenkins (15), 3. Trevor Nyakane (72), 2. Edgar Marutlulle (27), 1. Pierre Schoeman (11). Bank: 16. Adriaan Strauss (132), 17. Lizo Gqoboko (11), 18. Jacobie Adriaanse (28), 19. RG Snyman (14), 20. Jannes Kirsten (15), 21. Ivan van Zyl (2), 22. Tian Schoeman (24), 23. Jesse Kriel (33).